‘Mees gesoekte’ plaasmoordenaar eindelik gevonnisThapelo Mokoena (47) is tot lewenslange tronkstraf gevonnis. (Foto: Ichigo121212/Pixabay) Die moordenaar van Johanna van Niekerk (72) en Tororo Tsholo (43) is Woensdag eindelik tot lewenslange tronkstraf gevonnis nadat hy die gereg vir bykans 15 jaar ontduik het. Thapelo Mokoena (47) het Van Niekerk en Tsholo in Augustus 2004 op die plaas Dankbaarheid buite Bethlehem in die Vrystaat vermoor. Tsholo was een van Van Niekerk se plaaswerkers. Volgens Phaladi Shuping, woordvoerder van die NVG in die Vrystaat, is Mokoena kort na die moorde saam met drie ander verdagtes in hegtenis geneem. Maroela Media het vroeër berig die verdagtes is later skuldig bevind, maar Mokoena het in 2005 uit aanhouding ontsnap, voordat hy gevonnis kon word. Mokoena is op 28 Augustus verlede jaar na ’n lang soektog aangekeer en weer in hegtenis geneem. “Hy was ook bo-aan die lys van die provinsie se 50 mees gesoekte misdadigers,” sê Shuping. Die Vryheidsfront Plus het die hofuitspraak verwelkom. “Alhoewel die uiteindelike vonnisoplegging lank geneem het, kan die familie en naasbestaandes van die slagoffers eindelik berusting vind,” sê Jan van Niekerk, die VF Plus se provinsiale leier in die Vrystaat. “Dit bring nie ’n lewe terug nie, maar die moordenaar is nou uit die samelewing verwyder.” Van Niekerk sê voorts dat boere dikwels moed verloor omdat die regstelsel hulle faal, maar dat daar weer vertroue gekweek word wanneer geregtigheid uiteindelik geskied. “Ons is dankbaar dat hierdie moorde nie nóg ’n onopgeloste raaisel is nie.” Van Niekerk doen opnuut ’n beroep op boere om waaksaam te wees en hulleself binne die raamwerk van die wet te beveilig.